FRANZ BARDON

AZ IGAZI
BEAVATÁS ÚTJA

A fordítás az alábbi kiadás alapján készült:

Franz Bardon Der Weg zum wahren Adepten

Verlag Dieter Rüggeberg, 2001

A mű utoljára az Édesvíz Kiadó gondozásában
2014-ben jelent meg azonos címmel.

Fordította
Szilágyi Eszter

Szerkesztette
Barsi Nikoletta

Copyright © Bardon Family (Lenka Záthurecká), 2025

Hungarian translation © Szilágyi Eszter, 2026

Hungarian edition © GLB Könyvkiadó Kft., 2026

Cover design © © GLB Könyvkiadó Kft., 2026

Minden jog fenntartva.
A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette eyelab.design

Elektronikus változat
Békyné Kiss Adrien

ISBN 9789636302580

Őszinte barátsággal ajánlom e könyvet
hű és kedves munkatársamnak és tanítványomnak,
Otti Votavova asszonynak

A mágus – a tarot első lapja

A lap szimbolikájának magyarázata

Lent az ásvány-, a növény- és az állatvilág szimbólumai láthatók.

A bal oldali nő és a jobb oldali férfi az emberben található plusz és mínusz. Kettejük közt egy kétnemű lény látható, aki férfi és nő egy személyben, ez a férfi és női elv közti egyensúly kifejezése.

Az elektromos és mágneses fluidumot piros és kék szín jelzi: az elektromos fluidum piros, a mágneses kék.

A nőnél a fejtájék elektromos és piros, a nemi tájék mágneses és kék. A férfinél ennek fordítottja.

A kétnemű lény fölötti földgömb a Föld szféra szimbóluma, mindezek fölött a mágus és a négy elem látható.

A férfi fölött az aktív elemek, a piros tűz elem és a kék levegő elem, a nő fölött a passzív elemek, a zöld víz elem és a sárga föld elem található. Középen, a mágus feje körül egészen a földgolyóig az Akasha-elvet jelző sötétlila színt láthatjuk.

A mágus fejéhez láthatatlan kötéllel koronaként kapcsolódik egy aranyszegélyű, ezüstös lótuszvirág, ami az istenséget szimbolizálja. Belsejében a bölcsek rubinvörös köve, a hermetikus tudomány szimbóluma vagy lényege látható. Jobbra a háttérben az aranysárga Nap, balra az ezüstfehér Hold, a makro- és mikrokozmosz plusz és mínusz erői, az elektromos és mágneses fluidumok találhatók.

A lótuszvirág fölötti golyó a teremtést szimbolizálja. Belseje a nemző plusz és mínusz erőt, a világegyetem teremtő és nemző aktusát ábrázolja.

Az AUM szó, valamint a sötétlila és fekete szín átmenete a végtelent, az örököst, a határtalant és a nem létezőt fejezi ki.

Előszó a második kiadáshoz

Az első kiadás a megjelenést követő néhány hónap alatt elfogyott, ami a mű gazdag és különös tartalmára való tekintettel lényegében már előre látható volt. A nagy érdeklődésre való tekintettel a szerző a kiadóval egyetértésben úgy döntött, kis idő múlva egy második kiadás is megjelenik, méghozzá egészen új formában.

Az igazi beavatás útja nem csak Németországban jutott el a valódi keresőkhöz, Európa más országaiban is sok olyan tudós olvasta, akik meg szerették volna ismerni a tökéletességhez vezető igazi utat. Sőt, más földrészeken, például Amerikában, Ausztráliában és Ázsiában is hamar megjelent, ami elsősorban a messze földön ismert Bauer Kiadónak köszönhető – a mű boldog tulajdonosai igazán hálásak lehetnek ezért. A szerző is őszinte köszönetét fejezi ki Hermann Bauer úrnak azért a hatalmas lelkesedésért, mellyel műveinek kiadására vállalkozott.

Első műve második kiadásánál a szerző meg szeretné ragadni az alkalmat, hogy őszinte és szívből jövő köszönetét fejezze ki valamennyi olvasójának és érdeklődőjének a tőlük kapott számtalan köszönő és elismerő levélért. A műveit – melyeket csupán az isteni gondviselés kifejezett parancsára tárt a nyilvánosság elé – övező óriási érdeklődést önzetlenül végzett munkája legnagyobb dicséretének tekinti. Életének fő hivatása ugyanis nem az írói, hanem elsősorban az orvosi pálya, ami rendkívül sok feladatot ró rá. Az isteni gondviselés által neki rendelt küldetés elsősorban abból áll, hogy könyvei segítségével a tökéletesség útjára vezesse az igazság keresőit. Az egyes keresők kívánságaival időhiány miatt nem tud foglalkozni, ezt azonban olvasói is biztosan elnézik majd neki.

A szerzőnek címzett levelekből kitűnik, hogy vannak érdeklődők, akik szívesen átugranak néhány fokozatot, vagy csak azokat a gyakorlatokat végzik el, amiket kellemesnek találnak. Hermetikus szempontból ez nem helyes. A szerző erre többször is nyomatékosan felhívja művében a figyelmet, ahogyan arra is, hogy a sürgetés nemcsak kudarchoz vezet, de különböző károkat is okozhat.

A könyvben bemutatott alapgyakorlatok a testet, a lelket és az elmét fejlesztik. A tanulók a gyakorlati feladatok kísérőjelenségeinek, az úgynevezett okkult képességeknek is nagy hasznát vehetik, segítségükkel ugyanis tetszés szerint alakíthatják e világi létüket, hiszen minden ember más vágyakkal, más ideálokkal és más célokkal rendelkezik. Aki lelkiismeretesen, lépésről lépésre dolgozza fel a művet, képes lesz a neki tetsző módon intézni anyagi ügyeit.

A szerző mindenkinek isteni áldást, sok türelmet, kitartást és rengeteg szeretetet kíván a hermetikus tudománnyal való örömteli munkához, illetve azt, hogy első művének második kiadása mielőbb eljusson azokhoz az emberekhez, akiket hatalmas tudásvággyal áldott meg a sors.

1957. május

Otti Votavova

Előszó az első kiadáshoz

Kétségtelen, hogy az igazi megismerésre törekvők évekig, ha nem egész életükben hiába kutatnak egy olyan megbízható tanulási módszer után, melynek segítségével legfőbb vágyukat megvalósítva a tökéletesség útjára léphetnek. E magasztos cél iránti vágyuk újra és újra arra sarkallja őket, hogy összegyűjtsék az általuk legjobbnak vélt könyveket és műveket, ezek többsége azonban csak jól csengő és sokat ígérő szavakat tartalmaz, és a tulajdonképpeni gyakorlat szempontjából sok kívánnivalót hagy maga után. A keresők az idők során összegyűjtött módszerek egyikével sem lettek okosabbak, és a vágyott cél is mind messzebbre került tőlük. Még ha valaki valamelyik egekig magasztalt útmutató szerint el is kezdett dolgozni a saját fejlődésén, szorgalma és akarata ellenére sem jutott kielégítő eredményre, ráadásul senki sem tudta megválaszolni számára azt az őt folyamatosan égető kérdést, hogy az út, melyen éppen jár, megfelel-e a személyiségének.

Az őszintén kereső, türelmes és kitartó emberekkel az isteni gondviselésnek mindvégig terve volt, és most látta elérkezettnek az időt, hogy megbízza egyik kiválasztottját, hogy a hosszú évek alatt a „legmagasabb tudás” valamennyi területén szerzett és a gyakorlatban is kipróbált ismereteit egy univerzális mű formájában az isteni igazságot megismerni akaró emberiség kezébe tegye.

A szerző legszentebb kötelességének tekinti az isteni gondviselés akaratának teljesítését, ezért ebben a műben nyugodt lelkiismerettel tárja a nyilvánosság elé elméleti és gyakorlati tudását, anélkül hogy elismerésre vagy hírnévre vágyna. Ezenkívül azzal is tökéletesen tisztában van, mekkora kegyben részesült, amiért Keleten a világ legnagyobb beavatottjai voltak a mesterei és tanítói.

A mű szándékosan egyszerű stílusa kortól és foglalkozástól függetlenül minden igazságot kereső ember számára lehetővé teszi, hogy azonnal belevágjon a saját tökéletesítésére törekvő örömteli munkába, és bizonyosan elérje a kitűzött végcélt, az Istennel való eggyé válást.

Ahogyan e könyv megírása és kiadása a gondviselés szándéka volt, úgy az is egyedül rajta múlik, hogy a könyv elsősorban azokhoz az emberekhez jusson el, akik a leginkább vágynak szellemi felemelkedésükre, illetve az azt célzó és megbízható módszerekkel elérhető munkára. Túlzás nélkül kijelenthető, hogy emberemlékezet óta ez az első alkalom, hogy ilyen tökéletes mű került a nyilvánosság elé.

Otti Votavova

Bevezető

Aki úgy véli, hogy majd annak a receptjét találja ebben a műben, hogyan juthat könnyen és fáradság nélkül tisztelethez, hírnévhez, gazdagsághoz és hatalomhoz, vagy hogyan pusztíthatja el az ellenségeit, jobb, ha már most tisztában van azzal, hogy csalódottan fogja félretenni.

Sok szekta és szellemi irányzat nem lát mást a mágia kifejezésben, mint varázslatot, és a sötét hatalmakkal való összeesküvést. Ezek után azon sem csodálkozhatunk, hogy egyeseket már a mágia szó puszta hallatán is egyfajta félelem tölt el. A bűvészek, a cirkuszi varázslók és a sarlatánok, vagy nevezzék őket bárhogyan, ugyancsak sokszor visszaéltek a mágia fogalmával, ami nagymértékben hozzájárult ahhoz, hogy a mágikus tudást mindig bizonyos fokú lekicsinylés övezte.

A „magosz” már az ősi időkben is a legmagasabb fokú beavatottnak számított – innen ered a mágia szó is. Az úgynevezett varázslók nem beavatottak, hanem csak utánzói a misztériumoknak, és az egyes emberek, vagy akár egész népek tudatlanságát és jóhiszeműségét kihasználva, hazugsággal és csalással érik el önző céljaikat. Az igazi mágus megveti az effajta eljárást.

A mágia valójában szent tudomány. A szó legszorosabb értelmében minden tudás tudása, hiszen az univerzális törvények ismeretére és használatára tanít. Nincs különbség mágia, misztika vagy más fogalmak között, és ahol valódi beavatottságról van szó – függetlenül attól, milyen névvel illetünk egy világnézetet –, ugyanazon alapvető és univerzális törvények szerint kell eljárni. A jó és a rossz, az aktív és a passzív, a fény és az árnyék univerzális polaritástörvénye értelmében minden tudományt jó és rossz célokra egyaránt lehet alkalmazni. Akárcsak egy kést, amely eredeti célját tekintve csak kenyérszeletelésre lenne alkalmas, egy gyilkos kezében azonban veszélyes fegyverré válhat. Mindig az egyén jellembéli tulajdonságain múlik minden. Ez az alapelv a titkos tudás valamennyi területén érvényes. Könyvemben tanítványaim számára a legmagasabb beavatás és tudás szimbólumát, a mágus elnevezést használtam.

Sok olvasó előtt ismert, hogy a tarot nem jóslásra való kártyajáték, hanem egy szimbolikus beavató könyv, ami a legnagyobb titkokat tartalmazza. Első kártyája az elemek fölött uralkodó mágust ábrázolja, aki az első arkánum, a kimondhatatlan nevű Tetragrammaton, a kabbalisztikus Jod-Hé-Vau-Hé titkának kulcsát adja. A beavatáshoz a mágus a kapu, és hogy milyen sokatmondó és sokoldalúan alkalmazható ez a kártya, azt e könyv olvasója is be fogja látni. Egyetlen könyvben sem írták még le olyan világosan az első tarot-kártya jelentését, ahogyan azt én ebben a könyvben tettem. Legnagyobb alapossággal és rendkívüli megfontoltsággal felépített rendszerem nem spekuláció, hanem harmincéves kutatás, gyakorlati alkalmazás, és a legkülönbözőbb páholyokkal, titkos társaságokkal és keleti tudományokkal való ismételt összehasonlítások eredménye, amely csak a rendkívüli tehetséggel megáldottak és néhány kiválasztott számára elérhető. Mivel művem a gyakorlatban is kipróbált, és a gyakorlat számára íródott, minden eddigi tanítványomnak a legjobb és leghasználhatóbb rendszere volt.

Ezzel nem azt akarom állítani, hogy e könyv a mágia vagy a misztika valamennyi problémáját érinti – ha mindent papírra szeretnénk vetni e hatalmas tudásról, egész lexikonokat kellene teleírnunk. Azt azonban teljes joggal kijelenthetjük, hogy művem a valódi beavatottság bejárati kapuja, az univerzális törvények használatának első kulcsa. Azzal sem szeretnék vitatkozni, hogy itt-ott más szerzők műveiben is találhatunk töredékeket e tudásról, egyetlen könyvben azonban aligha találhat az olvasó ilyen pontos leírást az első tarot-kártyáról.

Bár olykor kifejezetten nehezemre esett olyan egyszerű szavakat találnom, amelyek mindenki számára érthetőek, arra törekedtem, hogy az egyes fokozatokban a lehető legvilágosabban fogalmazzak, és a legnagyobb igazságok mindenkihez eljussanak. Olvasóim majd eldöntik, hogy sikerült-e a törekvésem. Hogy a különösen fontos részeket még jobban kiemeljem, és megkíméljem az olvasókat az esetleges utánaolvasástól, bizonyos esetekben szükségesnek láttam megismételni önmagam.

Sokszor hallhatjuk, hogy a titkos tudományok iránt érdeklődőknek és a tanulóknak nincs lehetőségük egy mestertől vagy vezetőtől (gurutól) elnyerni a beavatottságot, és hogy ezért az igazi tudás csak a különös kegyeltek és tehetségesek számára elérhető. Sok igazi keresőnek egész halom könyvet kell átolvasnia, hogy legalább egyet-egyet elcsípjen az igazság gyöngyszemeiből. Aki komolyan dolgozik a saját fejlődésén, és nem pusztán kíváncsiságból akar bepillantást nyerni a szent tudásba, illetve nem csak a vágyait akarja kielégíteni vele, ebben a műben beavatásának igazi vezetőjét fogja látni. A kezdeti lépéseknél még a magas rangú beavatottak sem lennének képesek többet segíteni a tanulóknak, mint ez a könyv. Az őszinte tanuló és figyelmes olvasó megtalálja benne mindazt, amit máshol hiába keresett, így a feladat, amelyet e könyv kitűzött maga elé, teljes mértékben elvégzettnek tekinthető.

A szerző

Első rész

Beavatás I. szint – Elmélet

A Tetragrammaton nagy titka,
avagy a kabbalisztikus
Jod-Hé-Vau-Hé

Ami fenn van, ugyanaz, mint ami lenn van.{1}

Hermész Triszmegisztosz

Az elemekről

Mindaz, ami teremtés által létezik, tehát mind a makrokozmosz és mind a mikrokozmosz, a nagy és a kicsi világ, az elemek hatására jött létre. Ezért szükséges már mindjárt a beavatás elején ezekkel az erőkkel foglalkozni, és rámutatni mély és sokrétű jelentőségükre. Az okkult irodalomban eddig csak nagyon keveset írtak az elemek erejéről, ezért azt a feladatot tűztem ki magam elé, hogy feldolgozom ezt a még tisztázatlan területet, és lerántom a törvényekről az őket borító leplet. Egyáltalán nem könnyű úgy felvilágosítani a még beavatatlanokat, hogy ne csak ismereteket szerezzenek az elemek létéről és hatásáról, hanem később a gyakorlatban dolgozni is tudjanak ezekkel az erőkkel.

A világegyetem egy egymásba kapaszkodó és egymástól független fogaskerekek alkotta óraműhöz hasonlítható. Még a legmagasabb felfogható lény, az istenség fogalma is besorolható az elemekkel analogikus szemléletmódba. Erről az istenfogalomról szóló fejezetben olvashatnak bővebben.

A legrégebbi keleti írások tattváknak nevezik az elemeket. Az európai irodalom csak annyiban szentel nekik figyelmet, hogy felhívja a figyelmet jótékony hatásaikra, és óv kedvezőtlen befolyásaiktól, azaz azt állítja, hogy bizonyos tevékenységeket vagy elvégezhetünk a tattvák hatása alatt, vagy nem. Bár nem kételkedhetünk e tény helyességében, az eddig megjelent művek csak az elemek hatásainak egy kis aspektusára világítottak rá. Hogy az elemek, illetve a tattvák személyes használat közben fellépő hatásai megismerhetők, arra az asztrológiai művek mutatnak rá.

Én azonban még mélyebbre hatolok az elemek titkának világában, és egy másik kulcsot választok hozzá, ami bár hasonlít az asztrológiai kulcshoz, semmi köze hozzá. Azt is meg akarom tanítani, hogyan használhatjuk sokrétűen ezt az olvasó számára eddig még ismeretlen kulcsot. Az elemekre vonatkozó egyes munkálatokat, analógiákat és hatásokat a következő fejezetek még részletesebben fogják tárgyalni. Nemcsak az elméleti oldalról rántom le a leplet, hanem a gyakorlati alkalmazásra is ki fogok térni, hiszen éppen ebben rejlik a legnagyobb arkánum.

Az elemekről szóló nagy, titkos tudásról már a bölcsesség legrégibb könyvében, a tarot-ban is írtak, melyben az első kártya az elemek ismeretére és uralására utaló mágust ábrázolja. Ezen az első kártyán a következő szimbólumokat láthatjuk: a kard a tűz elemet, a pálca a levegőt, a kehely a vizet, az érme a föld elemet szimbolizálja. Ez arra utal, hogy már az ókori misztériumokban is a mágust választották az első tarot-kártyához, és vele az elemek fölötti uralmat határozták meg első beavatási aktusként. Ezt a hagyományt tisztelve én is elsősorban az elemeknek szeretném a legnagyobb figyelmet szentelni, hiszen ahogyan az a továbbiakban látható majd, az elemek ismerete olyan univerzális eszköz, amellyel minden felmerülő problémát meg lehet oldani. A tattvák sorrendje az indiai tanok szerint a következő:

Akasha – az éter elve

Tejas – a tűz elve

Waju – a levegő elve

Apas – a víz elve

Prithivi – a föld elve

Az indiai tan szerint a négy durvább tattva az ötödikből, az Akasha-elvből keletkezett. Az Akasha ezért okelv, és ötödik erőnek, úgynevezett kvintesszenciának tekinthető. Az Akasháról, a legfinomabb elemről az erről szóló fejezetben még részletesebben felvilágosítom az olvasót. A következő fejezetekben az egyes elemek specifikus tulajdonságait is megemlítem a legmagasabb szinttől kezdve egészen a durva anyagi világig. Ahogyan azt az olvasó maga is láthatja, nem könnyű feladat elemezni és oly módon szavakba önteni a teremtés ilyen hatalmas titkát, hogy mindenkinek lehetősége legyen bepillantani ebbe a tudásba, és plasztikus képet kapnia róla.

A továbbiakban az elemek szétszedéséről és gyakorlati hasznáról is írok, hogy a tudósok – legyen szó vegyészről, orvosról, mágnesezőről, okkultistáról, mágusról, misztikusról, kabbalistáról vagy jógiról – a gyakorlatban is alkalmazhassák e tudást. Ha legalább arra sikerül megtanítanom az olvasót, hogy azon a tudományterületen, amely számára a legmegfelelőbb, képes legyen használni a gyakorlat kulcsát, könyvem célja máris teljesült.

A tűz elve

Ahogyan azt már említettem, az Akasha-, vagy éterelv az elemek keletkezésének oka. Az első elem, amely a keleti írások szerint az Akashából született a Tejas, a tűz elve. A többi elemhez hasonlóan ez sem csak durva anyagi szintünkön fejti ki hatását, hanem az összes valaha létezett szinten. A tüzes elv két alaptulajdonsága a forróság és az expanzió (kiterjedés). Kezdetben minden teremtett dolog tűz és fény volt. A Bibliában is ezt olvashatjuk: „Fiat lux” – „…és lőn világosság” (Mózes 1,3).

A fénynek természetesen a tűz az alapja. Mint minden elem, a tűz is két pólussal, egy aktívval és egy passzívval, egy pozitívval és egy negatívval rendelkezik. A pozitív pólus képviseli az építést, a teremtést, a nemzést, a negatív a szétbontást, a pusztítást. Valamennyi elem esetében mindig mindkét alaptulajdonságot figyelembe kell venni. A vallások mindig az aktív oldal javára írták a jót, a passzív oldal javára pedig a rosszat, holott alapjában véve sem jó, sem rossz nem létezik, mindezek csak emberek alkotta fogalmak. A világegyetemben sem a jó, sem a rossz nem létezik, hiszen minden a változatlan törvények szerint teremtetett. Az isteni elv is ezekben a törvényekben tükröződik, és csak ezeknek a törvényeknek az ismerete visz minket közelebb az istenihez.

Mint már mondtam, a tűz elve a kiterjedést hordozza magában. Hogy könnyebb legyen elképzelnünk, nevezzük el elektromos fluidumnak. E fogalom alatt azonban ne csak az anyagi elektromosságot értsük, bár ahogyan azt látni fogjuk, ahhoz hasonlít. Minden ember számára azonnal világossá válik, hogy az expanzió tulajdonsága a kiterjedéssel azonos. A tűz alapelve minden teremtettben, a legkisebb homokszemtől kezdve a legnagyobb láthatóig és láthatatlanig mindenben ott dolgozik és lappang.

{1} Hamvas Béla fordítása.